text:
O sin ai 16 dal mês e la zurie e scomence a jessi strache, ma e ten bot. E cun gust ancje, stant che lis contis a van indevant a dânus sodisfazion e fânus lei bielis storiis. Chest mês, cul teme “cjasis“, lis contis a son stadis 23, un pocjis di mancul dal solit, e chest al vût dî ancje [...]
Categorie: Cence categorie
Lu misurìn, ancje se o savìn che nol esist Lu doprìn e nus dopre O savin che al passe Che nol si ferme Che nol torne indaûr E pûr O vivin te convinzion di fermâlu Di fâlu tornâ indaûr, di sierâlu intun orloi Il timp Che al cor svelt o planc Che al è il principâl ingredient Di dutis lis [...]
E il cjalt al è rivât e come che o pensavin, cualchidun dai nestris corsecurtârs al jere strac e a son rivadis mancul contis dal solit. Chest al vûl dî mancul ponts pal vincidôr, ma plui impuartance ae votazione de jurie dal public. E soredut, posizions in classifiche par chei che a tegnin dûr. Il teme di chest mês di [...]
Rome, ai 19 di Mai dal 2022 Mari mê amade, infin, jo e i miei fradis, o sin rivâts in Italie. Cjase nestre e je stade par un mês un camion cragnôs plen di animâi che a puçavin di smusar e di sacs di cjanaipe cul cafè in fermentazion. Un viaç framieç [...]
E o sin ai 16 dal mês di Mai e lu savìn ben che o sês là di fûr a spietâ! Ce robe? Ma clare! La classifiche de CorseCurte di Avrîl! E ancje se chest mês l’Ostîr al à vût cualchi cefâ e nol è stât masse presint a stâi daûr a lis robis, la classifiche e rive puntuâl. Il [...]
La matine, di gnot, a ore di gustâ O intal imbrunî, come in chest cuadri di Hopper Bielis o brutis, Grandis o piçulis, Sioris o puaris, Di cui che lis vîf o di cualchidun altri… CJASIS Puest sigûr Di cuant che al è l’om Che se al è furlan al devente il mâl Dal modon, Puest di barcons e di [...]
O sin rivâts al cuart mês de gare, e cundut che l’Ostîr al è sparît, ca l’Ostarie e reste vierte e CorseCurte no si ferme. O vin preparât l’articul che us permet di viodi la liste di dutis lis contis rivadis intal mês di Avrîl, mês che al scree la stagjon di Vierte dal campionât. Il teme al jere “Bestiis” [...]
O sin al tierç mês di gare e la nestre iniziative e je al so cuart di ore e o sin rivâts ancje ae proclamazion dal prin risultât, chel dal Campion di Invier! Si che, scomencìn cui risultâts dal mês di Març, altri biel mês cun 24 contis in gare e plui di cualchi biel toc che al pâr vê [...]
Visions in ostarie Piccolo corpo Regjie di Laura Samani Produzion: Nefertiti Film, Rai Cinema, Tomsa Films, Vertigo Jessude: 2022 CE FILM ISAL? Un film che al dure une ore e mieze ambientât intun Friûl arcaic e cence timp, cun paisaçs salvadis e spetacolârs che a van da la marine fin ai monts. I lengaçs fevelâts tal film a son il [...]
O sin rivâts al tierç mes de gare, e cundut di un fisiologjic calâ dal impegn, i nestris concorints a tegnin bot. Anzit… cualchidun al pâr che al vedi propite voie di impegnâsi. E alore, come che o spietâvis, ve chi l’articul che us permet di viodi la liste di dutis lis contis rivadis intal mês di Març, che cun [...]
#10 – Fâ la fieste Vuê dutis lis scusis a son buinis par fâ fieste: si è inventade chê dal pai, de mame, des feminis, dai inamorâts, dal lavôr, de Patrie… e vie dilunc. Nuie di mâl intindintsi, ma ancjemò un pôc no varin plui dîs di vore. Une volte si faseve fieste dome la domenie; i contadins nancje simpri, [...]
E cumò sì che lis robis si fasin interessantis! Cualis? Ma lis classifichis de Corse Curte! Sì… sì… lu savin che voaltris concorint o vês fruiât la tastiere par viodi cuant che e saltave fûr la classifiche des contis. Ma ancje chê dal FantaCorseCurte e scomence a viodi cui che al è denant. Ma anìn par ordin. Come che o [...]


c: text/html

text:
AVOST – PRIME PAGJINE. EDITORIÂL – Doprâ la nestre identitât e je la uniche strade buine / La prime sentade de Assemblee de Comunitât Linguistiche Furlane, un organisim pal popul furlan / ITALICUM: une “mission impossible” par dôs minorancis / PAGJINE 2 – Il lat al va…. in polvar: la ordenance UE che e permet di fâ formadi cun chel e lis conseguencis pe filiere / Il piçul produtôr: «Nissun panic, anzit la ocasion par marcâ miôr la nestre cualitât» / Turisim e albiercs difondûts in mont / PAGJINE 3 – Ce che al bol tal cjamp vitivinicul regjonâl. La cuistion des Doc, a partî dal Pinot Grîs / Fiers in aghe pe Doc dal Friûl / I indipendentiscj dal “Parlament Furlan” a vierzin lis puartis ai autonomiscj. E Anzil al jentre… / PAGJINE 4 – «La lenghe furlane e sarà sparide in trê gjenerazions se no si fasin intervents decîs». L’alarme di Simone De Cia / Il “Mittelfest 2015” al rinfuarce l’ûs de lenghe furlane sie te comunicazion che te propueste dai spetacui / PAGJINE 5 – L’Istât a Museis di Renato Garibaldi, pont di riferiment culturâl in Cjargne / Avostanis: chest an ai Colonos “in onôr, in favôr”. Si contin lis storiis di personaçs de storie e de culture furlane / Ducj al mâr ta la splaze dal Friûl: Grau / PAGJINE 6 – Pal Ocse, rispiet ae crisi il Friûl al è in condizions miôr di altris. Par fâ un pas di plui nus mancje dome… l’otimisim / Jolanda Di Colò: aziende locâl agroalimentâr in evoluzion continue / Holaluna, une gnove forme di asîl a Cjasegnove di Tumieç / PAGJINE 7 – Hevia, la stele de musiche folk internazionâl che al à un grant rispiet pe nestre tiere / La gaita des Asturiis, un strument antîc che al è tornât a vê une gnove vite / PAGJINE 8 – SLOVENIE. Spionaç e scandui a frenin la soluzion dai problemis di confin tra Slovenie e Cravuazie / FRIÛL EUROPE. Nuie «Grexit», pocje Europe e une piçule sperance / Presentade la manifestazion dai 11 di Setembar pe fieste nazionâl de Catalogne: tai ultims agns e à fat simpri scjas. Ce che si fâs chest an / PAGJINE 9 – L’ultim lavôr di dj Tubet al puarte gnove vite al rap furlan / “Adieu Monsieur Federico”, l’omaç dai Flk a Federico Tavan / SIMPRI BOGNS. Jacques Le Goff, L’Europe contade ai zovins, Udin 1998 / ZODIAC FURLAN. Leon / PAGJINE 10 – IL GRANT LUNARI DAL FRIÛL. Avost / ASSEMBLEE DAL CLERO 1975. 1975- 2015. La Assemblee dal Clericât cuarante agns fa / ASSEMBLEE DAL CLERO 1975. Un grant moment di comunion e di sperance / PAGJINE 11 – ASSEMBLEE 1975, IL DOCUMENT FINÂL. Document dai predis de Diocesi di Udin pe lôr int / Promovût in storie da la art ma rimandât in furlan. La «Storie de art in Friûl» al è un libri impuartant che al palese cualchi difiet / AVÎS. Glesie Furlane / PAGJINE 12 – A TU PAR TU. Ce che a disaressin dal Friûl di vuê, chei che a àn fat la sô storie. Lis mans di Catine (Catarine Pecude) //
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +

robotstxt: allowed

filter: keep


text:
✽✽ Il prin impuls al sarès chel di ignorâ la cuistion, di tante che e je la balordisie de propueste, ma stant che dopo i bêçs a son i nestris e la figure di stupits le fasìn nô furlans, al è just meti ae berline, almancul mediatiche, cui che al à pensât e progjetât chel logo ignobil che al varès di rapresentâ la produzion agroalimentâr regjonâl. O fevelìn di “Io sono Fvg”, la marche destinade a promovi lis nestris ecelencis in cjamp enogastronomic, cuntun voli particolâr al riclam turistic. Ve mo, imagjinaitsi un consumadôr devant de scansie di une buteghe o un vacancîr impegnât tal programâ un periodi di feriis in Italie. Devant de propueste golose “Io sono Fvg” al colarà in zenoglon estasiât de imagjin sugjeride di chel messaç. Se dopo al ves ancjemò dubis su la sielte, i pense un sgherlif incomprensibil, ma che daûr dai autôrs al varès di rapresentâ la acuile de steme regjonâl, a fâ colâ lis ultimis inciertecis.
✽✽ Secont ducj i publicitaris, cuntun brand dal gjenar no si va di nissune bande, ma jo no soi un tecnic e chi mi fermi, cu la convinzion che e je une “ciofeca”, une cragne, e ancje saltade fûr mâl.
✽✽ E chel al sarès ancjemò il mancul: cheste regjon nus à usâts di simpri a campagnis promozionâls sbaliadis, fasint l’erôr – a ogni cambi di zonte e di assessôrs – di butâ vie ce che al è stât fat dai predecessôrs, cul risultât che il client no si fidelize al prodot.
✽✽ Ce biei i timps di “Un vigneto chiamato Friuli”: i siei manifescj, ben insuazâts, ju podês ancjemò cjatâ picjâts in tantis tratoriis e ristorants ator pe penisule.
E chi o vignìn ai prins responsabii, ven a stâi a cui che ae fin al à dât la vie libare a cheste operazion grame e si ‘nd è ancje svantât. Sì, parcè che e je la politiche che e paie, che e decît la iniziative.
✽✽ Duncje o podìn dî che il president Fedriga al à la plene responsabilitât di ce che al è daûr a sucedi.
✽✽ La robe no mi maravee par une serie di motîfs che cumò o provi a listâ.
✽✽ Intal logo al è il tricolôr, invezit l’element regjonâl plui rapresentatîf dal pont di viste istituzionâl, o ben la acuile, al ven dispierdût intun dissen che al ricuarde – cjale ce câs – la plante di Vignesie cu lis sôs isulis e canâi, ma soredut no si enfatize, no si rimarche la peraule Friûl o furlan, ven a stâi di un teritori che come che si sa al furnìs i prodots che si volaressin publicizâ.
✽✽ Dut al finìs intun anonim “Io sono Fvg” tant cjâr a cui che, come Fedriga e la Leghe salviniane, al inaghe la nestre specialitât intal mare magnum italic, cun preferencis pal Alt Adriatic dal assessôr Bini e di Agrusti.
✽✽ No stait a dî che o sin i solits furlaniscj: cu la pocjece di cheste zonte e paie ancje Triest, ma a Barcola a àn confondût il logo. A pensavin che al fos scrit: “Je suis Catherine Denevue”. ❚


text:
Isal finalmentri rivât il moment di cambiâ? Il biel esperiment dal Laboratori di Autonomie al à mostrât tai mês indaûr une gnove maniere di cjalâ al Friûl di bande dai siei aministratôrs. A tancj ur è tornât iniments il timp – za fa tancj agns – cuant che il Moviment Friûl e ancje altris fuarcis a tiravin il cjaruç de identitât furlane viers obietîfs une vore ambiziôs: la Universitât e la ricostruzion, par esempli. Ma vuê ce obietîf vino?
Intun mont e intune Europe che a stan mudant la lor muse a la svelte, il nestri popul al à scomençât a rifleti di gnûf su di se: e chest al è za un biel segnâl. Ocjo a no fermâsi achì, dut câs: parcè che se il mont globalizât nus fâs masse pôre, se o vin masse timidece tal sielzi i nestris obietîfs e salvâ la nestre autonomie, o sin dal gjat! E alore, e je bisugne di movisi! E di corse, lâ a stiçâ un cambiament in miôr dal asset locâl. Covente tornâ parons di dut ce che nus reste in tiermins economics, a partî dai bens come la aghe, che in teritoris come la Carinzie o il Trentin no vegnin straçâts ma anzit sparagnâts come tesaurs pal avignî. E bisugne ancje no butâ vie plui parts dal nestri teritori: e partî de tiere par tornâ a meti in vore une economie di prossimitât che e fasi capî ce direzion che al à di vê il nestri popul tal gnûf milenari. O vin di discuvierzi un mont gnûf, che ancjemò no cognossin e che salacor no calcolìn ancjemò come pussibil. Ma daspò de Prime Vuere Mondiâl, e po de seconde, e po dopo dal taramot, ce vino fat? O vin simpri imagjinât un Friûl diferent, che al les a cressi: cumò forsit la cressite no je plui l’unic parametri di tignî cont. La cualitât dal vivi si po creâ cu la realizazion di progjets dal bas, magari ancje in rêt, ma si scuen pensâ a un sisteme che al vedi une continuitât reâl, une logjiche alternative a chel disboscament produtîf che nus sta fasint deventâ ducj plui puars. E se par Latterie Friulane la disgracie e je vignude di fûr, pe CoopCa i cjargnei si son fats mâl soredut di bessôi.
De schirie di cunvignis inmaneadis dal grup di sindics che al à domandât di fâ alc di sest pal Friûl di doman, o vin podût preseâ che alc al è daûr a mudâ, a svoltâ, a cressi e a vierzi une prospetive divierse pal avignî. Ma bisugne cjatâ daurman un troi di inovazion che nus rindi efetivamentri speciâi: se la gnove Assemblee des Comunitâts Linguisticis di minorance previodude de riforme dai ents locâi e jentrarà in vore pardabon, al sarà chel il puest dulà che chestis ideis a varan di cjapâ forme. Ma al sarès un pecjât se la esperience dal Laboratori e ves di esaurîsi culì. Ancje se no somee ancjemò masse clare la direzion dal cambiament che si à voie di sburtâ, la compagnie che e à metût adun chescj incuintris e je in chest moment l’unic seri tentatîf di no pleâsi al pinsîr dominant des bancjis e de tecnocrazie che a vuelin indreçâ ogni aspiet de vite publiche in Europe.
Tornâ a creâ spazis identitaris dulà meti in cantîr gnûfs modei di disvilup al è ancje il mût plui dret e sclet par fâ cressi e selezionâ une gnove classe dirigjente. E e je ancje la clâf par tornâ a dâ dignitât e fuarce ancje ae tutele de lenghe che cumò, magari cussì no, e je lassade ae buine volontât dai singui e no je sintude inte comunitât furlane come un dovê previodût di une leç dal Stât vincolante par ducj. Bisugne vê la fuarce di recuperâ il spirt che tal 1996 al à puartât ae aprovazion de Leç 15 su la tutele dal furlan: salvâ i valôrs che nus zontin e çoncjâ di plante fûr lis barufis. In chê volte o vin imbastide une buine planificazion linguistiche che (par cumò) e à salvât il furlan. Cumò nus tocje pensâ a une planificazion economiche, urbanistiche, sociâl e culturâl che e salvi il Friûl. Sarìno bogns di rivâ adore a fâlu? ❚
Walter Tomada
Ma cuant decidìno di sveâsi?............
Isal finalmentri rivât il moment di cambiâ? Il biel esperiment dal Laboratori di Autonomie al à mostrât tai mês indaûr une gnove maniere di cjalâ al Friûl di bande dai siei aministratôrs. A tancj ur è tornât iniments il timp – za fa tancj agns – cuant che il Moviment Friûl e ancje altris fuarcis a tiravin il cjaruç de identitât furlane viers obietîfs une vore ambiziôs: la Universitât e la ricostruzion, par esempli. Ma vuê ce obietîf vino?


text:
Cussì, di prime butade o disarès: il cidinôr. Dentri dal cûr de citât, di une citât che si stave a pene a pene dismovint, jenfri i rumôrs des machinis, il sbati des puartis dal bus numar 9 e il sdrondenâ di taçutis di bar, chel cjanton li de Puritât al jere di un cinidôr potent, esplosîf.
Ti isolave di dut: come se di là dal puarton de Capele si sbregàs la dimension spazi temporâl de cuotidianitât e ogni robe, pinsîr o preocupazions a restassin fûr.
Mi presenti mieze ore prime. La siorute de Unitalsi si racomande di no lei i titui in ros, e mai scancele cu la pene. Mi senti, e o spieti il gno turni: culì mi soi inacuart che alc, in efiets, al jere diferent. Ni il criçâ dal parquet al disturbave, ni il rumôr dai sfueis. Peraulis che a rimbombavin, chês sì, dentri di un cidinôr ireâl: un segn cu la man par saludâ chei che tu cognossis, forsit cualchi peraule cisicade. Une forme di rispiet pal sacri, milenari Libri. O forsit par sens di sudizion. Spietant, i miei voi a passavin e a ripassavin la cjarte. Chi o ai di fermâmi, chi o ai di dâ cheste intonazion. O volevi che la mê leture e fos di vôs clare, cence mangjâmi lis frasis o cori masse. Che ducj a capissin, insome. E po, no volevi ingredeâmi. Ma dâi un significât che al les di là dal test, come se denant di me si podès viodi la stesse sene. Un respîr denant dal letorin. Vie. Letôr numar 913. Vanzeli di Matieu, sui “Fats di Pasche”. Oris siet e cuarante di buinore, vinars ai 8 di Avrîl. Ritirât l’atestât, o torni al fracàs de citât. Un cafè, e po a vore.
Oscar Puntel
SPECIÂL BIBIE – La mê leture............
Cussì, di prime butade o disarès: il cidinôr. Dentri dal cûr de citât, di une citât che si stave a pene a pene dismovint, jenfri i rumôrs des machinis, il sbati des puartis dal bus numar 9 e il sdrondenâ di taçutis di bar, chel cjanton li de Puritât al jere di un cinidôr potent, esplosîf.


text:
_ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ (_ _ _ _ ).
un l_ _ _ _ o di d_ _ _ _ n d_ _ _ _ _ _ _ i n_ _ _ _ _ _ e e f_ _ _ _ o in t_ _ _ o il m_ _ _ o fu r_ _ _ _ _ _ _ _ o da s_ _ _ _ k p_ r il c_ _ é c_ _ _ _ s a p_ _ _ _ i (_ _ _ _ ).
un la_ _ _ o di de_ _ _ n d’_ _ _ _ _ _ i no_ _ _ _ _ e e fa_ _ _ o in tu_ _ o il mo_ _ o fu re_ _ _ _ _ _ _ o da st_ _ _ k per il ca_ é co_ _ _ s a pa_ _ _ i (1_ _ _ ).


text:
La regjie uniche che e cope il teritori
✽✽ Il 2019 al sarà l’an di Leonardo da Vinci. Ancje in Friûl-Vignesie Julie. Lu à dit la assessore regjonâl ae Culture Tiziana Gibelli. Intune interviste al Piccolo e à declarât: «O darìn une tematiche che i progjets a varan di tignî cont. Intal 2019 a colin i cinccent agns de muart di Leonardo, che al è passât pal Friûl e duncje il zûc al è facil». E cemût fasaraial – i domande il gjornalist – cui che si ocupe par esempli di Resistence o di Grande Vuere? «A studiaran lis machinis di vuere o l’umanisim in Leonardo», la rispueste de assessore. (Starìn a viodi).
Che il gjeni rinassimentâl al sedi passât pal Friûl al è ancjemò inciert, par tancj improbabil. Dut câs, chel che al lasse scaturîts al è il concet di fonde daûr dal plan de Gibelli (che di diretore de associazion “Navigli lombardi” e à za inmaneât iniziativis in omaç a Leonardo…): al sconcierte che dutis lis realtâts culturâls de regjon – grandis e piçulis – a vedin di «armonizâ» (e dîs la assessore) i lôr calendaris al teme sielzût, in pratiche di uniformâsi, cul risultât di uniformâ un panorame culturâl che al è simpri stât cetant vari e diferenziât, e par chest une vore siôr. Sul teritori a son tancj ents e associazions che a àn cjatade une lôr specialitât, un setôr propri, e che a àn bisugne dal contribût public par continuâ a esisti e a fâ ricercje, produzion e divulgazion culturâl. Cence «armonizazion», i finanziaments de Regjon no rivaran.
✽✽ Ma la politiche culturâl no varessie di sostignî lis specificitâts? Al è tes specificitâts che e sta la ricjece e lis competencis di ogni realtât culturâl. Chel che e domande la assessore Gibelli e je une sfuarçadure, che e puce di arogance. Tant par capîsi, cjapant sù l’esempli fat di une operadore culturâl: se jo o soi la massime esperte di frico, no tu varessis di domandâmi di fâ i cevapcici. Tai fâs istès, ma o fasevi une vore miôr il frico! Cussì, se un ent culturâl al fâs culture, al programe lis sôs ativitâts in armonie cui sogjets che al coinvolç, dal public ai artiscj, no daûr di un teme imponût dal alt. Ce risultâts, in tiermins di cualitât, podaraial puartâ chest sisteme? Âstu voie di celebrâ l’aniversari di Leonardo? Afide il progjet a cui che al sa, o introdûs un mecanisim che al premie cui che al svilupe chel teme, cun fonts e finalitâts disseparadis di chês altris ativitâts culturâls che si fasin in regjon e che a vegnin finanziadis. Ma no sta a imponi un teme a dut il tiessût culturâl de regjon.
✽✽ Tiessût che al domande ben altris atenzions. A son setemanis par esempli che si fevele dal avignî dal Museu “Gortani” di Tumieç, in grave crisi finanziarie. Propit par bocje de assessore Gibelli, la Regjon e à fat savê che e metarà lis risorsis par rilançâlu e che e je la volontât di ampliâ il rai di ativitât dal satûl dai ûs e costums de int cjargnele. Dopo dal anunzi, però, il cda de Fondazion si è dimetût e no si sa nuie dal plan di rilanç di une struture che e à un valôr pal teritori. Propit la impuartance che i ven ricognossude dal teritori – a cheste, come a altris, ben si intint – e varès di vuidâ ancje la erogazion dai contribûts publics (la Regjon e je daûr a meti man ai regolaments in materie), indispensabii – lu tornìn a dî – par rinovâsi, svilupâsi, cualificâsi e par fâ cressi la comunitât. E alore, se al è just che la Regjon e proponi la sô vision complessive dal teritori, al è sbaliât che no dedi pês aes resons dal teritori, tornant magari a centralizâ ciertis funzions (o jentrant te progjetualitât des ativitâts vincolantle al svilup di un teme determinât). Il teritori al va scoltât e rispietât te sôs diferencis. No dome tant che intenzion. ❚
di Erika Adami


text:
Tal numar di Març intun toc sul nestri gjornâl o vevin fat indevant dai dubis rivuart ae leç regjonâl pe tutele dai dialets dal Friûl – Vignesie Julie. Ai 16 di Avrîl stât, il Consei dai Ministris le à impugnade, daûr propueste dal Ministri pai Rapuarts cu lis Regjons, Raffaele Fitto «Diviersis disposizions» daûr dal Guvier «previodint di doprâ i dialets venits pe cartelonistiche stradâl, a stabilissin il lôr ûs esclusîf pai cartei che a ripuartin toponims e segnaletiche stradâl. Chestis normis a dan ai dialets une tutele plui largje di chê che il legjisladôr statâl al ricognòs dome a lis lenghis minoritariis che a incidin te competence statâl su la circolazion stradâl». (ANSA/LPdF)
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
La gjornaliste e sinolighe di Glemone: “Indevant te sience, indaûr tai dirits”.
Intal so libri vincj agns di esperience intun Paîs decisîf sul senari globâl
Dal 2002, l’an che Giada Messetti e rive pe prime volte a Pechin come studentesse, al 2020, l’an de Surîs screât cul coronavirus, la Cine e je cambiade une vore. «O vevi 21 agns e mi visi ancjemò dal dormitori li che o soi stade par 5 mês: grisons tal jet, bagn in comun par 40 personis e tant frêt par vie dai sieraments sclendars – si impense la gjornaliste e sinolighe glemonate -. Mi soi rindude cont subit che al jere un Paîs cetant diferent di chel che un al podeve imagjinâsi. Al è ancjemò cussì, ancje se Pechin e la Cine no son plui chei dal 2002». E Giada, che te Republiche popolâr cinese e à vivût 6 agns dopo de lauree in Lenghis orientâls te Universitât di Vignesie, lu sa ben. Messetti – che e à colaborât cui uficis di corispondence di Rai, Corriere della Sera e Repubblica – e à podût indagâ di dongje lis contradizions dal Imperi Celest e la sô cressite sfolmenade viers obietîfs di modernitât simpri plui ambiziôs. E cumò ju à contâts tal saç divulgatîf “Nella testa del Dragone – Identità e ambizioni della Nuova Cina”, publicât de Mondadori, che al fotografe il presint e il futûr di un Paîs simpri plui decisîf sul senari globâl, un mont che al è dibant cirî di capî cun voi ocidentâi.
◆ «La Cine è a dîs, cent, mil musis: tu puedis cjatâti te vile ferme ae epoche preindustriâl, ma ancje vioditi rivâ un dron che ti ordene di metiti il casc intant che tu sês fer cul motorin tune crosere in citât. I miei agns in Cine mi àn formade a vê viertidure mentâl, a contestualizâ e a relativizâ. Al è un esercizi dificil par nô ocidentâi, ma impuartant». E necessari, parcè che ancje se o sin lontans di un pont di viste fisic e culturâl, no lu sin chel economic. «In chestis setemanis si è fevelât un grum cence pensâ de Cine e dai costums dai cinês tant che se a fossin bogns dome di mangjâ surîs vivis e gnotui a gulizion, gustâ e cene! E pûr, la Cine par une vore di aspiets e je tant plui indevant de Italie: sul ûs de robotiche, de inteligjence artificiâl, dal ricognossiment faciâl, de racuelte dai big data. E je une vore plui digjitalizade. O savìn pôc e nuie di ce che al sucêt là, ma dal sigûr nus tocje ducj. Il coronavirus lu à dimostrât. La Cine e je un Paîs ambiziôs e e sta puartant indevant une sfide cui Stâts Unîts par rivâ ae leadership mondiâl. Chel che e fâs, di fat al interesse ancje il nestri avignî». Ve alore, che tal progjet de gnove Vie de sede, che al varès di cjapâ dentri ancje il puart di Triest, «al sarà impuartant capî ben cuâi che a son i vantaçs e i svantaçs di cheste operazion enorme, par no colâ te vuate di jessi controlâts dal colòs cinês».
◆ Une locomotive economiche globâl impressionante, ma che in merit al rispiet dai dirits umans, des minorancis etnichis, religjosis, politichis, di garanziis democratichis di base e di cuistion di gjenar, e à ancjemò tante strade di fâ. «La sience e la tecnologjie a son in man ai oms, e la politiche compagn, tant che in Italie da rest. Tai prins doi cjamps, la Cine si è impegnade a rivâ aes cuotis rose dal 35 par cent tal deceni 2010-2020, e po a son tantis imprenditoris di sucès. Fin a 15 agns indaûr, une femine di 25 agns cence om e fîs, pe plui part de int no jere realizade, cumò nol è cussì, ma lis contradizions a son tantis, tra emancipazion e condurâ dai blocs di une societât tradizionâl e patriarcjâl». A pesâ maniere negative su la imagjin de Cine e je ancje la cuistion dai popui scjafoiâts dal guvier centrâl, ossessionât di garantî la stabilitât e la indivisibilitât dal Paîs, cu la lungje ocupazion e distruzion dal Tibet e de sô culture e la repression violente dai uigurs, indegnis di un Paîs civîl. «Te regjon dal Xinjiang a son centenârs di cjamps di rieducazion là che a son sieradis desenis di miârs di uigurs par motîfs etnics e religjôs. A son formis di control e persecuzion che no si puedin acetâ».
◆ Cumò che e vîf a Rome – dopo cualchi an a Milan -, Giada Messetti e continue a studiâ la Cine, fasint di mediatore par events e cunvignis e di opinioniste in radio e television su temis che a tocjin il Paîs che le à inmagade. Pal avignî, i plasarès rivâ a inventâsi un lavôr che al meti dongje la sô esperience di comunicadore cu la passion e cognossince pe Cine, fasint di puint tra lis dôs culturis intun moment li che «al è fondamentâl imparâ a cognossisi par rispietâsi tes propriis diferencis». Par intant e fâs la autore par “#Cartabianca”, il program in onde su Rai3 di e cun Bianca Berlinguer, une des tantis figuris che a àn segnât il so percors uman e professionâl. La sinolighe Renata Pisu e je stade un pont di riferiment; Massimo Cirri, dal program di Radio2 “Caterpillar”, che le à clamade de Cine a fâ la corispondente, i à fat vignî gole di tornâ in Italie; Daria Bignardi le à inviade, insegnantjal, al mistîr di autore televisive. E prime di ducj, Bruno De Marchi, il professôr de Universitât Cattolica di Milan che al veve puartât a Glemone il Laboratori internazionâl de comunicazion, e che a Giada, fantacine di 11 agns, i veve comissionât un articul. «Al è stât il prin – e conte – a vê dade fiducie ae mê capacitât comunicative». Chê fantacine a ‘nd à fate di strade di cuant che si rimpinave sui arbui e che e coreve libare pai prâts sot dal Cjampon. Ma no à mai dismenteât il so Friûl e il paîs li che e je cressude. «Ogni volte che o torni, o voi a fâ il Troi dai Cinccent. Cuant che o rivi insom, o viôt Glemone, Osôf e il Tiliment e dut al va a puest. Il Friûl al è la mê cove, il puest che mi fâs stâ ben». ❚
Giada Messetti. Il profîl
Giada Messetti (te foto in bande), nassude a Udin tal 1981, dopo la lauree in cinês ae Universitât di Vignesie, tal 2005 si trasferìs a Pechin dulà che e lavore pes testadis talianis principâls (Rai, Corriere della Sera, Repubblica, Radio Popolare, Diario). Tornade in Italie intal 2011, e colabore cun diviersis trasmissions radiofonichis e televisivis, tant che “Crozza”, “Zeta”, “Caterpillar”, “Ovunque6”, par po rivâ ae scriture televisive colaborant, fra chei altris, cun Daria Bignardi a “Le invasioni barbariche” e cun Beppe Severgnini a “L’erba dei vicini”. Cumò e je autore dal program di e cun Bianca Berlinguer “#Cartabianca” in onde su Rai3. Cun Simone Pieranni, e à ideât il podcast su la Cine “Risciò”, disponibil su lis plateformis principâls di streaming. Par Strade Blu Mondadori e à publicât “Nella testa del Dragone – Identità e ambizioni della Nuova Cina”.
Tal Shhaanxi su lis olmis dal von Basilio Brollo
Partide di Glemone cuntune borse di studi de Republiche popolâr cinese, Giada Messetti e je lade su lis olmis dal von, Basilio Brollo, il missionari francescan glemonat jentrât te storie par jessi stât l’autôr dal prin vocabolari cinês-latin.
◆ «Fin di piçule, o ai sintût a fevelâ di lui – e ricuarde Giada -. La mê proagne e gno nono bis, de bande de mame, a vignivin clamâts simpri tes cerimoniis par memoreâlu. Cussì, cuant che o ai vût di sielzi l’argoment de mê tesi, o ai pensât ben di lâ insot tal studi di chest parint lontan che al è stât tra i prins a cirî di imbastî un puint tra dôs civiltâts cussì diferentis».
◆ Basilio Brollo al nas a Glemone tal 1648. Ordenât a Vignesie tal 1674, daspò vê insegnât filosofie e teologjie, al domande di unîsi a un trop di missionaris francescans destinâts al Orient estrem. Tra le “genti senza fine, terre senza confine” che al scriveve tune letare ai siei, Brollo si svicine al idiome cinês par necessitât che po e mude in interès, tant che tal 1694 al finìs la sô opare di traduzion par latin di 7 mil ideograms cu la relative pronunzie. Un lavôr di no crodi, che cualchi an dopo Brollo al integrarà e che, passe un secul daspò, i francês a stamparan, ma cence citâ l’autôr. La denunzie par plagji e comedarà lis robis, ricognossint al frari furlan il merit di vê tacât i studis sinologjics a soreli a mont.
◆ «In Cine, tal Shhanxi – la provincie di Xi’an, la antighe citât imperiâl e dal esercit di arzile – che Brollo al jere stât vicjari, o soi lade a cirî la sô tombe – e conte la sinolighe -, ma no le ai cjatade: e jere lade pierdude dilunc de Rivoluzion culturâl cuant che monuments e lûcs di cult a forin sdrumâts e fiscâts». ❚


text:
Su finî dal mês di Mai a son stâts ricuardâts i 90 agns che al jere nassût pre Laurinç Milani, predi e mestri che pre Antoni al à viodût come so pont di riferiment, spieli e esempli. E lui, di chest profete, al à vût scrit splendidis pagjinis in “Trilogjie tormentade. No podìn no ricuardâlu.
pre Roman Michelotti
Un secul contraditori il nestri. Nus à colmâts di braure cu lis invenzions tecnologjichis plui impensadis e di vergogne cu lis barbaretâts plui infamantis. Nus à regalât Stalin, Mussolini, Hitler, Franco e compagnie e nus à consolâts cun Gandhi, M. Luther King, pape Zuan XXIII, Romero, mari Taresie e altris stelis.
Don Lorenzo Milani, nassût a Firenze ai 27 di Mai dal 1923 e muart ai 26 di Jugn dal 1967, plui cognossût come priôr di Barbiane, al è un di lôr. Un luminâr di prime grandece pe glesie e pe umanitât, come predi e come mestri. Mestri di umanitât e di testemoneance personâl, patide, tormentade, coerente fint al spasim.
Scuelârs a ‘nd à vût pôcs. I zovins di San Donato a Calenzano te scuele serâl di capelan e i fruts di Barbiane. Ancje libris a ‘nd à scrits pôcs. “Esperienze pastorali” dal 1958, il so libri di fonde, subit censurât dal Sant Ufizi. Plui doi libris componûts insieme cui siei fruts: “L’obbedienza non è più una virtù”, là che al difint la culture de pâs e de no violence cuintri la retoriche dal onôr de patrie di difindilu cu lis sclopis, e “Lettera a una professoressa”, par difindi i puars intune scuele classiste che si scualificave scualificant i ultins. Pasolini al à dit che la “Lettera” e je un model di scriture come contignût e come forme.
Publicazions che a jentravin come spadis in setôrs di fonde, la glesie, la cussience e la scuele, e che duncje no si podeve no lâ a viodi ce che al sostignive cun tante luciditât, novitât, radicalitât e profezie chest ebreu convertît, siôr deventât puar, contestadôr deventât ubidient e duncje plui periculôs. E pûr nissun, ni in ‘seminari ni fûr, nus à mai fevelât di lui. Al è muart che no savevin nancje se al jere esistût.
Si saveve dome che al jere stramp, intolerant, cence creance, disubidient, che al diseve plui mâl dai democristans che no dai comuniscj, che al faseve patî il so vescul (come se cierte int e ves un cûr), che al leve compatît, combatût, ignorât, confinât. In ogni sens. “Nissun nol pues incolpâmi di vê fate cariere – al à scrit ai judiçs -. O ai 44 agns e o soi plevan di 44 personis”. Al à fat scuele ogni dì, fintremai a la ultime zornade. I ultins agns ju à passâts suntune brande, tormentât dal morbo di Hodgkin. Tal ultin nol podeve nancje fevelâ, ma par lui e fevelave dute la sô vite.
Si è batût cuintri la scuele dai siôrs, la glesie dai compromès ideologjics e politics, i plevans e capelans che a spindevin timp e milions par fâ zuiâ la canaie e la zoventût, la prepotence dal podê, la stupiditât e la banalitât, i puars che si ruvinavin par simiotâ i siôrs. Al à dit che no esistin siôrs e puars ma dome studiâts e semianalfabets, condanâts a une eterne sotanance. Al à dit che la glesie e covente dome pai sacraments; par chês altris robis e à di rangjâsi la int. Al à dit che i vescui a fevelin di dut, sigûrs e cence competence, parcè che no àn une mari che ur mole un pataf par fâju cressi o int libare che ju informe. Al à dit che cui che al fevele di amôr universâl nol vûl ben a di nissun e che il predi al à di vê un amôr totâl e gjelôs pe sô comunitât, par piçule che e sedi. Al à clamât pecjât la umiltât dai puars.
Lu ricuardi parcè che al è stât un om straordenari. Parcè che al à patît par colpe di un vescul furlan, Florit, che al saveve a memorie la Bibie e te vite pratiche nol capive nuie. Parcè che, tal gno piçul, ancje jo mi soi cjatât suntune mont, te flôr de vite, a fâ scuele in canoniche ai miei fruts di Val e Rualp e o ai vude la furtune di fâ il so stes mistîr, il plui biel che al esisti: predi e mestri.
Mi à mancjade la sô coerence e la sô santitât ma no lis rognis cu la istituzion. ❚
pre Antoni Beline
Cirint lis olmis di Diu 21.06.1997
IL FERÂL. Di Barbiane une scuole di vite............
Su finî dal mês di Mai a son stâts ricuardâts i 90 agns che al jere nassût pre Laurinç Milani, predi e mestri che pre Antoni al à viodût come so pont di riferiment, spieli e esempli. E lui, di chest profete, al à vût scrit splendidis pagjinis in “Trilogjie tormentade. No podìn no ricuardâlu.


text:
Puartâ par man i gjenitôrs tal moment plui biel de lôr vite, la nassite di un fi, par informâju dal valôr che une educazion plurilengâl al pues vê pe cressite di fruts cun ricjece culturâl e di pinsîr.
E je cheste la idee che e sta sot de intese firmade a Dicembar passât te sede de Regjon a Udin jenfri la ARLeF – Agjenzie regjonâl pe lenghe furlane e la ASS 5 – Aziende pai servizis sanitariis “Basse Furlane”, ae presince di personâl dal Servizi regjonâl pes lenghis minoritariis.
Cul acuardi i doi ents si impegnin a meti in vore un progjet di informazion sul plurilinguisim e, in particolâr sul ûs dal furlan, indreçât a cui che al è daûr a deventâ pe prime volte gjenitôr e, daspò, tai moments de infanzie indulà che al è un contat cu la struture sanitarie (par esempli lis vacinis).
La convenzion no previôt dome la distribuzion di materiâl ai neogjenitôrs, ma ancje un percors formatîf pai operadôrs dai ospedâi e dai distrets. Il 2013 al sarà duncje l’an di partence dal progjet, cu la sperance che si slargji ancje a chei altris ponts nassite che a son in dut il Friûl.
Redazion
La cicogne in marilenghe............
Puartâ par man i gjenitôrs tal moment plui biel de lôr vite, la nassite di un fi, par informâju dal valôr che une educazion plurilengâl al pues vê pe cressite di fruts cun ricjece culturâl e di pinsîr.


text:
Domenie Prin di Dicembar stât a S. Zorç (localitât Gjai) Federico al jere li. Amîs, simpatizants, poetis, ex-zovins cu lis cjaveadis plui raris, trastolons, ghitaris, un pôc di dut. Suntune taule, une sorte di piçule mostre: libris, libruts, rivistis (Usmis, si visaiso di jê?), fotografiis. E, picjadis sui mûrs, poesiis sôs, di Federico. Scritis cemût che lis scriveve lui, scarabocjadis intun stampatel sburît, cun peraulis scancjeladis, altris zontadis a mieç o fûr rie. Scuasi che la pagine blancje a forme di retangul e fos une gabie masse strente pe sô vitalitât, che al ves dibisugne di ancjemò plui libertât, fûr di ogni costrizion.
E po i videos che lu àn mostrât cuant che al stave ben e che al jere plui zovin. E che al leieve lis sôs poesiis in straordenariis perfomances. Dî che lis leieve al è scjars, ridutîf. Si varès di dî, pluitost, che lis… viveve lis sôs poesiis, lis sberlave, tes tirave intor cun fuarce. Chel so ‘presint’ vosât a fuart in Al poeta de li pantianes ti fâs vignî un sgrisulon jù pe schene. E cui jerino, po, chestis pantianis? I ultims dal mont, i emargjinâts, chei che la socjetât ju lasse in bande, anzit che ju sburte in bande. Come che e à fat ancje cun Tavan.
“Ducj i poetes a son mats”, al à vût scrit il sagjist inglês dal sîscent Robert Burton. E, cun di fat, no mancjin esemplis, inte storie de leterature italiane, che al basti pensâ a Dino Campana, Alda Merini e, lant plui in daûr intal timp, a Torquato Tasso. Dute int che e à vût a ce fâ cun problemis leâts ae malatie mentâl. Chê malatie cussì scosagne, sutile, dificile che la sience no sa nancjemò ben, nancje jê no, ce maniere definîle, capîle, curâle! E alore al devente parfin masse facil di dineâle, parant inte emargjinazion chei puarins che i colin dentri. Emargjinazion che al è ben dificil di saltâi fûr. Federico al è saltât fûr in gracie de poesie, ancje se, in cualchi maniere, le à simpri puartade cun se. Une poesie, la sô, che no si pues metile intal ambit di nissune scuele o tindince, ni scjafoiâle in nissune definizion. Scrite intune lenghe che plui margjinâl no si pues (la lenga mancu favelada dal mont), chel so furlan andrean sclagn e net. Che al somearès fat a pueste pe voie di dissacrâ di Federico: Leopardi al puciava coma na cjara in calour; chel mona de Marxs a non da mai crevada, a l’era un mantenuto; e Van Gogh no lu esalte tant pai siei cuadris, ma parcè che al è deventât mat e muart a 37 agns: il massim!…
Un poete che al vose a fuart. Ma cjalait ce tante delicatece inte liriche dediade ae mari muarte o in chel piçul breon di len che al jere il so zugatul preferît di frut, cjarinât fin a dâi une consistence umane! E vierç orizonts gnûfs, la sô poesie, come dute la grande poesie. Provìn a lei, par esempli,
Sumiant la religjon.
Signour / no crout no crout / e pura ‘e soi uchì / ingenoglât denant / Ah se tu savès / i me plâs li contradizions / pa’ restâ me stes / Soi stupedu / a no ‘l ocor che tu le dîse / al mancu riuscît / dei tio’ fis / Soi brut ‘e soi un falît / e pura n’ài nua da domandâte, / no vuòi mirachi su de me, / me contente ch’al sorele / a me dîse bundì. / Signour, no soi uchì / par sglonfâme coma un pavon / ma nanc’ par bate al sen / domandant perdon. / Jò ‘e soi nome un nin / ch’al vài e al va indenant a stent. / Jò ‘mour su n’antra crous / muardint i clautz / e pocant i peis / in jù a sintî / l’erba ch’a creš.
Poesie anarchiche, cence regulis, che e sclope fûr di un cûr cjalt di sensazions e di emozions e di patiments. Ma po, la musiche, le sintìn distès e se o lin a cjalâ miôr, o viodìn che a son rimis e che il poete al sa ben dulà metilis: savés / stes; riuscît / falît; bundì / uchì; pavon / pardon. E, par di là di chestis perlis tecnichis, la complessitât dal discors che la composizion e svilupe. Ise une preiere? Sì, ma ancje une profession di ateisim. Ise disperazion? Sì, ma ancje un declarazion di amôr pe vite. Umiltât e braure si misclicin, il poete nol domande meracui e nol domande pardon. Par vie che al à la cussience che a son altris crôs, in plui di chê dal Crist, intal vivi dal om, mancul cognossudis e, dal sigûr, mancul enfatizadis. E cheste no je nuie altri che eresie. Une preseose eresie. Che e restarà ancje cumò che lui nol è plui, come la aga lungja di Andreis, chel torint Alba che, come al à vût dit Aldo Colonnello, al significhe ‘clâr’, tant che la poesie di Federico.
Il Prin di Dicembar chei che a jerin a S. Zorç, a àn let, scoltât, viodût. E po a son tornâts a cjase. Ancje Federico al è lât vie, ma par so cont. Al à vût juste il timp di insegnâ a chei a jerin vignûts a saludâlu, che Parigj (cu la j) no esist. Parigj (cu la j) le à inventade lui. E salacor lui al è lât propi là, magari cu la sô nâf spaziâl. Al è lât inta chê Parigj (cu la j) che no esist. ❚
Laurin Zuan Nardin
Memoreant Tavan............
Domenie Prin di Dicembar stât a S. Zorç (localitât Gjai) Federico al jere li. Amîs, simpatizants, poetis, ex-zovins cu lis cjaveadis plui raris, trastolons, ghitaris, un pôc di dut. Suntune taule, une sorte di piçule mostre: libris, libruts, rivistis (Usmis, si visaiso di jê?), fotografiis. E, picjadis sui mûrs, poesiis sôs, di Federico. Scritis cemût che lis scriveve lui, scarabocjadis intun stampatel sburît, cun peraulis scancjeladis, altris zontadis a mieç o fûr rie. Scuasi che la pagine blancje a forme di retangul e fos une gabie masse strente pe sô vitalitât, che al ves dibisugne di ancjemò plui libertât, fûr di ogni costrizion.


text:
l diari di Jonathan Harker
Bistritz, ai 3 di Mai
Lassade Munic aes 8:35 sot sere, al prin di Mai, o rivavi a Viene la dì dopo a buinore: o varès vût di rivâ aes 6:46 ma il tren al veve une ore di ritart.
Budapest e somee un puest maraveôs, cjalade par un marilamp dal tren
e dal pôc che o ai cjaminât intes sôs viis.
O vevi pôre di slontanâmi masse de stazion stant che o jerin rivâts tart e si veve di ripartî cuntun orari il plui just pussibil.
La mê impression e jere che o stevin bandonant l’Ovest par jentrâ tal Est. Il plui ocidentâl dai splendits puints dal Danubi, che chi al è une vore larc
e font, nus maraveà intal mieç di tradizions plui propriis dal Imperi Turc.
Alore, partîts cuntun orari discret, o rivarin a Klausenburgh viers l’imbrunî. Chi si fermarin a durmî al Hotel Royale. O gustai, o miôr, o cenai un poleç netât e cuinçât cun pevar ros che al jere une vore bon ma al faseve vignî sêt (Visâsi di procurâ la ricete par Mina).
O ai domandât al camarîr e lui al à dit che si clame Paprika Hendl e che, jessint il plat nazionâl, lu varès cjatât ator par ducj i Carpazis.
Achì mi è coventade une vore la mê infarinadure di todesc, pardabon, no sai cemût che o varès fat cence. Vint vût un pôc di timp disponibil cuant che o jeri a Londre o ai visitât il British Museum e fat ricercjis in biblioteche sui libris e lis mapis che a rivuardin la Transilvanie. Mi jere passât tal cjâf che vê une cognossince dal paîs dificilmentri nol varès vût il so pês tal vê a ce fâ cuntun nobil di chel paîs. O ai scuviert che la regjon che o ai nomenât e je tant a est dal paîs, propit sui confins di trê stâts: Transilvanie, Moldavie e Bucovine, tal mieç des Montagnis Carpatichis, une des parts de Europe plui salvadiis e mancul cognossudis. ❚
(Traduzion di Checo Tam)
_______________________
Il libri e l’autôr
Abraham Stoker, cognossût tant che Bram, al è nassût dongje Dublin, tal 1847, e forsit pôcs a san che di piçul al veve pocje salût e che al è stât segretari dal atôr Henry Irving. Al veve une lauree in matematiche e al direzeve il Lyceum Teatri di Londre, ma par scrivi Dracula al à vût studiât par siet agns la culture dai Balcans e la figure di Vlad Tepes Dracul, personaç doprât pal so romanç.
Jessût tal 1897, Dracula al à vût une fame mondiâl e cence confins, che i gjave ancje l’element sorprese. Il romanç, test gotic di gale scrit pe plui part in forme di diari, al met dongje a atmosferis scuris e lancurosis, une discuvierte graduâl de vere identitât dal innomenât Cont, che invezit ducj a cognossin tant che archetip dal vampîr. La storie no je dome di pôre, ma e à une nature romantiche e sociâl, piturant in maniere umane la figure dal forest e cjacarant di un dai temis plui doprâts in leterature: il superament de muart. ❚
_______________________
Il tradutôr
L’ospit che o vin sielt par cheste seconde traduzion di autôr al è un che il San Simon lu à vint tal 2000, cu la racuelte “La maree nere e altris contis”. Checo Tam (Francesco Tami), di Pavie, al è un riferiment pes contis di fantasience e par une origjinalitât tal disvilup des storiis. Autôr di progjets trasversâi tant che “Sense”, parodie in stîl agns ’50 sul rapiment di aliens, ma fat in Friûl, Checo al à come ultime publicazion “Scûr di lune” (Kappa vu), ma si lu cjate spes su lis pagjinis de riviste La Comugne e su chês web di Contecurte, ostarie che lu viôt so famei e letôr. No strac, al è un dai plui grancj esperts di musiche dark e new wave dai agns Otante, tant di jessi il cjantant di grups tant che i Francis and the Phantoms (Premi Friûl tal 2008) e dai Soglia del Dolore. Si pues scoltâlu ogni sabide di sere su Radio Onde Furlane a Indigo. ❚
✒ par cure di Raffaele Serafini e Dree Venier
SCOMENCÂTS PAR FURLAN. “Dracula di Abraham Stoker” | Il libri e l’autôr | Il tradutôr............
l diari di Jonathan Harker


text:
E je finide come che e doveve, al à stret lis mans dai professôrs cu la bandiere dal Friûl su lis spalis e al à dât une bussade a la sô femine. Laureâsi nol è mai un zûc par fruts, come che si dîs. Ancjemò di mancul se a deventâ dotôr al è un dispatussât di 44 agns che al lavore al pront socors di Palme e che a cjase al à trê frutinis che lu spietin. Ma Gianni Stelitano di Codroip al è rivât insom dal so obietîf: il Cors di lauree di tre agns in Siencis Motoriis, ae facoltât di Medisine di Udin. Joibe ai 28 di Avrîl, a Glemone, al à discutude la tesi su “La muart cardiache subitanie e la rianimazion cardiopolmonâr”. Par furlan, clâr.
«Biele: e je stade propit une biele emozion. Pense che il president de comission al jere di Milan però nol à vût fastidis. Mi à dit: “Tu fevele pûr te tô lenghe: se jo no capìs alc, o voi a cjalâmi la tesi”». Di fat, il lavôr conclusîf al è stât scrit par talian, ma dome parcè che Gianni al à pensât a un test divulgatîf che al spieghe ce fâ cuant che a une persone i ven imbast intant de ativitât sportive. «Piçui acorgjiments che o podìn cjapâ ducj e che a puedin contribuî a salvâ la vite de int intant che si spietin i sanitaris dal 118. O ai realizât ancje un manifest che al presente in struc l’algoritmi de rianimazion e che mi plasarès che al fos distribuît aes societâts sportivis, aes palestris e tai cjamps di balon. Ve, chel lu ai fat sedi par talian che par furlan».
La Patrie dal Friûl e veve za contade la storie di Stelitano, tal 2009, cuant che e veve savût che al faseve ducj i esams orâi par furlan. «Eh sì, la prime robe che o ai fat cuant che mi soi iscrit ae facoltât e je stade di domandâ se o podevi sostignîju in marilenghe. In chê volte al jere ancjemò retôr Furio Honsell. Mi è stât dit che se il professôr nol à problemis, si pues fâ. Clâr, dome chei orâi parcè che fâ i scrits al sarès stât complicât sedi par me, sedi par chel che dopo al veve di coreziju». Un amôr, chel pal furlan, che Gianni al à simpri vût.
Agns fa al è stât a vivi a Milan e li al à capît trop grandis che a son lis sôs lidrîs: «O fevelavi in marilenghe cun mê mari al telefon e la int mi rideve daûr. Ma parcè? E je la me lenghe… mi domandavi». Te Universitât nol à cjatât ostacui ancje se i siei coleghis di studi no i son lâts masse daûr. «A son zovins, atents ancjemò a ce che al pense un di chel altri. Jo, de mê bande o ai la etât e la cussience che o pues fâ valê i mei dirits», al va indenant. E propit sui dirits al bat il dêt. «Secont me, la Universitât di Udin e varès di fâ savê a ducj i students che i esams si puedin sostignî par furlan. No vin noaltris di lâ a domandâ se o podìn fâlu, e varès di jessi une robe naturâl». Dut câs, cumò e je finide, 92 al è stât il risultât finâl. «Tal ultin an, o soi rivât a frecuentâ pôc i cors, duncje par me e je une buine votazion. E o soi content soredut parcè che la tesi e je plasude. Figuriti che e je durade di plui la discussion cui docents che no la mê esposizion». Une volte cjapat flât de fature, Gianni al varès voie di tradusi par furlan il so lavôr par dâlu ai ats ancje in marilenghe: «Ma la femine mi à cjalât di stuart come a dîmi “Cumò vonde!”. Mi è stade simpri dongje, cuntune famee numerose al è simpri alc ce fâ e al è just cumò che o stedi di plui cun lôr». Intant, però, al met a disposizion di ducj i interessâts il manifest cul algoritmi de rianimazion, scrit par talian e par furlan, che si pues picjâ dulà che al covente. Cui che al à voie di ricevi il scheme, vie e-mail, al pues domandâlu diretementri a Gianni, scrivint a problsd @ libero.it
Valentina Pagani
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Fintremai ai 3 di Lui, alì dal cine Odeon a Udin e je la mostre Kaos 76. La notte che cambiò il Friuli e, simpri fintremai ai 3 di Lui, a Vile Manin si pues lâ a viodi Memorie- Arte, immagini e parole del terremoto in Friuli. Dividude in siet sezions, e presente la memorie dal event, dal restaur, de ricostruzion, dal don, la memorie rielaborade e chê rivisitade.
Dilunc l’Istât, un grum di mostris e di incuintris ator pai paîs: a Glemone tal mês di Lui, te suaze dal Laboratori internazionâl de comunicazion, al centenâr di zovins che a rivin di dut il mont si fasarà vivi il cuarantenâl; in Avost a Forgjarie a rivaran tancj volontaris di in chê volte; sul finî dal an a Vençon e a Glemone studiôs a frontaran ancje Lis strategjiis par superâ il stress dopo la pôre daspò di un event catastrofic.
Cence dismenteâ il museu Tiere Motus di Vençon, li che la mostre sul taramot e je permanente. ❚
✒ Ant.Fri.
Par no dismenteâ: lis mostris............
Fintremai ai 3 di Lui, alì dal cine Odeon a Udin e je la mostre Kaos 76. La notte che cambiò il Friuli e, simpri fintremai ai 3 di Lui, a Vile Manin si pues lâ a viodi Memorie- Arte, immagini e parole del terremoto in Friuli. Dividude in siet sezions, e presente la memorie dal event, dal restaur, de ricostruzion, dal don, la memorie rielaborade e chê rivisitade.


text:
Une cierte filmografie e à fat jentrâ tal imagjinari coletîf une vision pluitost violente dal popul scozês. L’esempli plui sugjestîf amplificât dal sucès cinematografic al è chel di William Wallace, il condotîr che te Ete di Mieç al vuidà la rivolte in armis de Scozie cuintri de corone inglese. Ma di là des sugjestions cinematografichis, la realtât dal Partît Nazionalist Scozês (Pàrtaidh Nàiseanta na h-Alba par gaelic o Scottish National Party par inglês), fondât ancjemò tal 1934, e je ben difarente (www.snp.org).
Intal Parlament scozês (metût sù tal 1998 inte suaze dal procès di devolution), dopo dôs legjislaturis tant che prime fuarce di oposizion ai guviers di coalizion jenfri laburiscj e liberâi democratics, il SNP al à vuidât un guvier di minorance intal 2007 e cumò al à otignût la maiorance assolude. Il partît al à une fonde sociâl democratiche di stamp european. Cun di fat, si bat par une distribuzion plui juste de ricjece tra lis classis sociâls, par une tassazion progressive, pe educazion di base gratuite par ducj, pal disarmi nucleâr, par saltâ fûr de NATO, ma massime par fâ deventâ la Scozie un stât indipendent dentri de Union Europeane.
Dentri dal SNP, il protagonist dai ultins agns al è Alex Salmond, che al vuide il partît dal 1990. Si definìs prime di dut un scozês e al tratarès cun cualsisei partît pûr di rivâ a otignî la indipendence de sô tiere, cence nissun preconcet par chês altris fuarcis politichis. Al va indenant cence padin par rivâ a chel risultât, che nancje 30 agns indaûr al someave dome une utopie e che invezit vuê al pâr di rivâ a tocjâlu cun man.
Par plui informazions cjale ancje il numar 7, mês di Lui dal 2007, da La Patrie dal Friûl (www.lapatriedalfriul.org).
Redazion
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
“Pizziche, tarante e tammuriate” si unissin inte musiche cun elements etnics, sonoritâts jazz e rangjaments gnûfs, furnîts di une serie di struments insolits e esotics (tembûr curdi, fujara, flauts e percussions etnichis, violin e tancj altris), mantignint però inalterât il ritmi origjinâl de tradizion. Al centri de atenzion, la tradizion siciliane che e puarte dentri i segns de art e de musiche di dutis lis civiltâts che a son passadis, dilunc dai secui, pe nestre Kolymbetra dal Mediterani, in mût particolâr la influence dai paîs Araps, de Turchie, par dopo passâ ae Grecie e ae Spagne, cirint une gnove centralitât dal Mediterani e de sô storie. Vincidôrs dal concors Sunâ@Folkest 2016 e finaliscj al Premi Parodi a Cagliari, a partecipin di dirit ae edizion 2017 di Folkest.
Formazion: Stefano Torre – vôs, ghitare, bouzuki, mandulin, friscalettu, baghe; Filippo Renna – vôs, tambûrs a curnîs, percussions; Ashti Salam Abdo – vôs, percussions, saz-tembûr; Calogero La Porta – armoniche; Andrea Dall’Olio – violin; Gabriele Montanari – violoncel.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
E je tacade di gnûf la trasmission televisive in marilenghe che e fevele des notiziis de Provincie di Udin. Cul 30 di Jugn, dopo une polse di cualchi mês, e je vignude fûr la prime pontade de gnove stagjon di Contile Juste, il tg setemanâl dut par furlan in onde su la emitente locâl Telefriuli (ogni vinars aes 19.45, cun repliche di sabide aes 19.15, fin a Dicembar).
Dilunc des pontadis e ven presentade la ativitât istituzionâl de Provincie, ma ancje lis iniziativis tant che cunvignis, events, premiazions, presentazions di libris inmaneadis de Aministrazion. Intal notiziari a vegnin curâts aprofondiments su elements de culture furlane (intal 2016 e je stade fate une rubriche dedicade ae Basiliche di Aquilee, riscuvierts scrits di Riedo Puppo, cun Angelo Floramo), e in graciis de colaborazion cu la La Patrie dal Friûl e je stade proponude ai scoltadôrs la Cuintristorie de prime vuere mondiâl in Friûl.
Chest an, te gnove edizion a son previodûts spazis par spiegâ lis tradizions religjosis dai mês, par presentâ lis personalitâts che a àn puartât in alt il non dal Friûl e une visite a Palaç Belgrât, ma ancje progjets particolârs (tant che la mostre di Dieç, la iniziative gustoCarnia, la gnove biblioteche di Tavagnà che e à une grande sezion in lenghe furlane) o gnovis produzions in marilenghe (come il progjet di Docuscuele e i gnûfs imprescj pal insegnament dal furlan intes scuelis primariis, i lavôrs dal Premi San Simon…), o ancje personalitâts che a pandin la lenghe furlane intune maniere che e cjape dentri, tant che la cabaretiste Caterina Tomasulo.
Lis notiziis che la presentadore, Ilaria Gonano, e anunzie a rivuardin par plui la ativitât dal Ent e a vegnin proponudis ai scoltadôrs de bande di un gjornalist cun cognossince de lenghe furlane scrite, midiant di intervistis ai aministradôrs de Provincie o ai esperts dal setôr. Par esempli: la ativitât dal Ort didatic di vie Urbanis e ven spiegade dai ricercjadôrs che a stan lavorant su chei progjets. Il contignût di ogni pontade al ven definît setemane par setemane, cjapant dentri ancje apontaments e rubrichis.
Une novitât de ultime edizion, che come o vin dite e je partide ai 30 di Jugn, e je le gnove sigle che e cjape dentri lis trê Provinciis dal Friûl Storic: Udin, Pordenon e Gurize; ma si viodin ancje imagjins de basiliche mari di Aquilee, des Dolomitis Furlanis, de lagune di Maran, di Palme e dal mâr di Lignan. Une cartuline su la ricjece dal paisaç e de storie dal Friûl.
E come ogni tg al à un studi televisîf dulà che la presentadore e presente lis notiziis, ancje lis pontadis di Contile Juste a vegnin regjistradis inte sede de Provincie di Udin, ancje se tantis intervistis o servizis a vegnin preparâts “in esterne” e dopo metûts dongje di Telefriuli che al mande in onde il notiziari vinars e sabide di sere. Il notiziari si pues discjamâ ancje dal sît Internet de Aministrazion Provinciâl (www.provincia.udine.it); l’aprofondiment al è acessibil ancje intal portâl web di Vimeo (https://vimeo.com/album/144201).
✒ Sara Palluello
………………………………………………………………………………..
La storie: un classic de comunicazion par furlan
Contile Juste al è un classic de comunicazion par furlan, aromai. Realizât de aministrazion provinciâl, al propon notiziis, servizis e aprofondiments su la realtât de Patrie dal Friûl, in teme di economie, lavôr, turisim, culture, ambient, tradizions e timp libar.
Il program al è partît su la base de esperience dal tg Lis Gnovis, un notiziari volût dal president Marzio Strassoldo che al è nassût intal 2003 e che al leve in onde ogni sere su Telefriuli e al presentave lis notiziis di croniche de zornade. Chest spazi tal 2008, cul president Pietro Fontanini, al è deventât setemanâl, curât di gjornaliscj dal Ent (Anna Casasola, e daspò Ilaria Gonano) e dedicât ai aprofondiments.
Il formât, che al dure 12 minûts, al da spazi a trê o cuatri servizis tra intervistis e scandais, cul obietîf di valorizâ lis bielecis dal Friûl: no dome chês dal ambient, dal paisaç, ma soredut chês des “ideis”. Cun chest notiziari la Provincie e cîr di soperî a ce che al varès di fâ il servizi televisîf public talian clamât a garantî une programazion stabile ancje in lenghe furlane, a front di un dirit garantît in maniere costituzionâl pes minorancis linguistichis. Par chest, inte trasmission, si da spazi a events impuartants tant che l’inseriment des Dolomitis Furlanis tal patrimoni Unesco, lis ativitâts di studi archeologjic de Universitât dal Friûl, il Festival de Cjançon Furlane, la Fieste de Patrie dal Friûl e i lavôrs des scuelis, iniziativis editoriâls che a valorizin il Friûl, elements de culture, de economie o che e doprin la lenghe furlane. (S. Pall.)
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
#06 – Fae’ntaestale Fest Chê peraule i travanave il çurviel di cualchi dì in ca. Ce volevie dî? Vevie a ce fâ cu la fantasie? Cun alc di fantastic? Jerial inglês? ‘Stale’ in inglês no vuelial dî ‘vieri’? Al jere stât chel siorlui a picjâi intai pinsîrs chel carûl. Chel che al jere vignût a disbratâ il zardin de sô [...]
Tag: Lupusinfabula
#05 – Flôrs Ma cuai flôrs? Cualis flôrs? Chês dal poete simbolist francês Charles Baudelaire, Lis flôrs dal mâl (1857)? O chei talians di Luigi Meneghello dal 1976? O chei in poesie di Alda Merini, sparniçâts jenfri il ’51 e il ’97? O chês che a domandavin di vê gambiade la aghe de scritore francese Valerie Perrin, intal 2019? O [...]
#5 – Il Ros e il Neri Maladete chê idee di une serade in mascare! Il gno locâl al lave ben, fin in chê volte. Sul fîl de leç o cuntun pît fûr: o vevi une sale-roulette e la polizie e sierave un voli, mi vevin lassadis des fotos segnaletichis e o vevi di visâju se al capitave cualchidun che [...]


text:
Za President de fondazion dal Teatri Gnûf Giovanni da Udine, Tarcisio Mizzau, dirigjent industriâl in pension, al è stât clamât a fâ part dal consei di aministrazion dal Teatri Stabil furlan. “O ai il teatri tal gno destìn” al contave ae “Patrie” agns indaur. “Mê mari di fat e veve la panze cuant che e je lade a teatri, une sere a Bean, a viodi «Il martiri di san Tarcisio», e la creature e à cjapât il non dal protagonist”. Ma di espert di economie Mizzau al cjale al particolâr valôr che al à il teatri par furlan. “La lenghe e je un patrimoni culturâl, une marche. E jo o crôt tes marchis e o sai trop che a valin. Il furlan al è come un biliet di visite, al rapresente la nestre culture».
La operazion dal Teatri Stabil dut câs no conte dome su int di esperience come lui, Lorenzo Zanon, Dani Pagnucco e Diana Barillari, ma e ponte ancje sui zovins. Intal cda e je stade di fat nomenade une zovine studentesse di Cjaprive, Rossella Dosso, che e à vint il concors leterari “Vôs de Basse” e e a puartât ae sô maturitât classiche une tesi che e valorize la lenghe furlane come element de identitât di Gurize e dal Friûl Orientâl jenfri Votcent e Nûfcent. La zovine, che e je ancje in consei comunâl tal so paîs, e à vint premis leteraris in cetancj concors: a Cormòns, Scluse, Gussola (Cremone), Roncadelle (Bressie) e Rodallo (Turin). Al talent si zonte une fuarte atenzion ae lenghe e culture furlane, che e à sburtât il president de Arlef Eros Cisilino a sielzile par rapresentâ il Friûl di Jevât e la part plui zovine dal public furlan. ❚


text:
Ce vuelial dî colâ dentri di un cuadri, esplorâ lis penombris di un afresc,
fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie,
ma lis conte dal didentri, cu la vôs dai lôr protagoniscj, intun zûc gnûf e intrigant.
Ivan Bidoli al nas a Flumisel. Classe 1933, al à cjapât sù il mistîr daûr dai bancs dal Liceu artistic di Vignesie. Unic arlêf ricognossût dal grant Max Fabiani, al gjolt di grande nomee in dut il mont pe sô vene tant origjinâl e uniche. Al à scomençât tal 1962 cu la sô prime mostre antologjiche inte citât di Grau: di li indenant si è fat cognossi un pôc dapardut, cun sucès di critiche e di estimadôrs, vuadagnantsi une grande fame massime a Tokio, a Barcelone e a New York, e di resint ancje a Cuba e a Miami.
Il pinel par lui al devente un strument par trasformâ il colôr in sugjestion: une musiche colorade che e plasme la materie dal sium intune dimension che e trasforme la
realtât in vision e in poesie. Acrilic e smalt a vegnin spalmâts su la tele a colps di spatule, intune stratificazion buine di zuiâ tra il contrast di plen e di vueit, di penç e di lizêr, a grops, gotis, liniis e taronditâts, là che anime e tiere, sunsûr e pôre, svol e colade a deventin gramatiche di une fantasie cence confins. Il paisaç uman, lis figuris, la nature si confondin intun cjant siamanic e primitîf, bon di contâ chê rapresentazion “polimorfe” de comedie umane che e à il savôr de umiltât e ancje de redenzion. La vene visionarie di chest grant artist e supe linfe intal abìs di une imagjinazion sflandorose, che e torne a sveâ – in chei che a àn il privileç di colâ tal fonts de sô piture – lis sugjestions universâls des flabis e dai mîts plui ancestrâi e fondatîfs: chei archetips che Jung, il grant psicoanalist, al diseve che a fossin scuindûts e platâts tes pleis de nestre anime frutine cuant che si met in scolte dal respîr primitîf dal mont.
Citazions ae grande piture di Gustav Klimt e di Egon Schiele a son sparniçadis in cuasi ducj i siei cuadris, ma il model ispiradôr al reste dome che un pretest par esplorâ trois simpri gnûfs che a puartin in chel bosc naratîf plen di magjie e di maravee là che l’imagjinari coletîf si sfante in chel sogjetîf.
Giulio Regeni, il nestri coragjôs e sfortunât fradi furlan, al steve curant une monografie su di lui.
La opare “Pieri Culon e Maia Cloca” e je stade realizade doprant colôrs acrilics e smalt piturâts su panel. E rapresente une cubie di vecjos contadins, om e femine, che a son daûr a lavorâ intun vignâl. Il titul al è biel che une poesie, tant che al pâr vignût fûr di chê sapience popolâr che e batie ogni cristian cuntun non gustôs e saurît. Lis dôs figuris, dislidrisadis de tiere, a parin nassudis de tiere, fiis de campagne e dal lavôr. Lui dut une grispe, scuindût daûr dai ocjai, jê fate sù intun façoletat e cence dincj. E pûr, il pitôr ju rapresente sul pas di un bal a pîts discolçs, lizêrs e musicâi, e cheste alterazion e creve ogni prospetive razionâl, sprofondant chel che al cjale la sene intune dimension stranide, che e regale cjant e poesie ae forme e al colôr. ❚
Agnul Floramo


text:
Al è stât salacôr l’unic elet intal gnûf consei regjonâl a vê fat i siei santuts in trê lenghis: par talian, par furlan e par sloven. Parcè che Cristiano Shaurli, gnûf cjâfgrup dal Partit Democratic in Regjon, cressint a Faedis al à imparât a cognossi e a preseâ la dimension plurilengâl di chest cjanton di Europe, siôr di fevelis e di identitâts. E chest i à fat vierzi la cussience ae necessitât di puartâ dentri dal pinsîr de çampe lis istanzis di un autonomisim gnûf, chel che si è dât dongje intor dai fondadôrs di un progjet alternatîf tant che chel di “Un Friûl Diferent”. “Ancje in Catalogne e tal Paîs Basc l’autonomisim al è di fat progressist – al conte – e su chest troi o podarìn inviâ une gnove storie pal pinsîr politic furlan”.
Shaurli al sa che une part no piçule dai 2505 eletôrs che a àn scrit il so non su la schede a contin che lui si impegni su chescj temis pe valorizazion di une vision plui moderne de specialitât. “Tai ultins agns o vin esercitade la nestre autonomie dome in maniere regressive, par difindinus des leçs dal Stât o par sierânus ancjemò di plui”. La suaze dulà insedâ il gnûf autonomisim par Shaurli no je chê des leçs discriminantis sul welfare anti-imigrâts, ma chê di un Friûl che al torni a jessi speciâl (cemût che e dîs Debora Serracchiani) deventant un pont di riferiment pal rest de Italie e par tantis bandis di Europe. “O pensi ae nestre Universitât che in maniere complementâr a Triest e varès di deventâ un pont di atrazion par dute la aree di Alpe Adria”: e la robe e je pussibile se si pense che in Slovenie di Universitâts a ‘nd è dome dôs a Maribor e Lubiane”. Ma nuie fusion: “Ateneus diferents a puedin specializâsi miôr e integrâ la lôr ufierte par rindi il sisteme regjonâl plui competitîf ancje in tiermins di inovazion”.
Ma cun Triest cemût le metino sul plan istituzionâl? “Jo inteletualmentri o sposarès une soluzion come chê dal Trentin-Sudtirol, ma in timps di crisi e di pocje cressite nol è spazi par une soluzion dal gjenar. Miôr dâ simpri plui podê, bêçs e competencis a agregazions di Comun par puartâ la democrazie di prossimitât simpri plui dongje a la int”. Cuntune Regjon lizere e Comuns plui fuarts, “ogni decision e larà inte direzion di rispuindi aes veris dibisugnis dal popul furlan”. E cheste gnove configurazion e permetarà ancje di esaltâ lis peculiaritâts dai teritoris.
Une des plui impuartantis e je propit chê linguistiche. “Il plurilinguisim al à di deventâ il vêr vantaç competitîf de nestre Regjon, massime pai zovins che a podaran sfrutâ in Europe la potenzialitât cognitive che al regale savê plui lenghis. Ma ancje a nivel macroeconomic si podarès vê plui risultâts se si sburtàs lis relazions cu lis altris nazions dulintor, simpri traviers des lenghis.
Ma dulà cjatâ i beçs par podê tutelâ la lenghe furlane e ches altris fevelis mancul pandudis in Regjon? “No vin di platâsi che i bêçs a van pal mancul. Dut câs tancj sfuarçs si puedin fâ zaromai cambiant mentalitât e cjapantsi la responsabilitât di furlans che a àn di crodi te loro lenghe e te lôr identitât. Ma no par lamentâsi come frutins: par esempli vaint parcè che l’assessor ae culture al è triestin. “Gianni Torrenti al crôt intal valôr des identitâts e dal plurilinguisim plui di tancj furlans” al dîs Shaurli, che però al invide a cjalâ indevant. Soredut bandonant la ossession par Triest e ancje la vuere tra puars cui slovens che no zove a nissun. “O vin tantis sfidis par strissinâ il Friûl viers dal avignî” al dîs, e propit pescjant dal program di “Un Friul Diferent” al sielç la necessitât di dotâ il nestri teritori di dutis lis infrastruturis digjitâls che a rindaressin la nestre tiere un puest cun citadins plui libars e impresis plui sioris di relazions cui marcjâts di inaltrò. “Chel de conession digjitâl al è un dirit che nol pues jessi limitât aes grandis citâts come che a volevin Tondo e Riccardi. La mont e à bisugne di jessi in rêt cul mont: dome cussì si podarà continuâ a vivi e lavorâ chenti”. ❚
✒ Walter Tomada
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Intai cines che a contin di catastrofis no mancje mai la sene là che une masse indistinte e scjampe cjapade dal panic. In chescj cines, in gjenar aes comparsis ur ven dit dome “berlait e corêt” viodût che la sene e à dut câs in prin plan l’eroi di turni che al fronte la situazion intant che ducj chei altris a scjampin. Lis personis che a patissin la catastrofe a son masse, popul informi, e par rapresentâju a bastin un pocjis di comparsis che a berlin sul fonts.
E fâs ecezion une sene di Apocalypse now, il cine tant cognossût su la vuere in Viet Nam. Une des senis plui celebris, jentrade intal imagjinari coletîf, al è l’atac dai elicotars dal colonel Kilgore su la musiche de Cjavalgjade des Valchiriis. Dut câs lis senis par me plui sorprendentis a son chês che a rivuardin la reazion dal vilaç ae catastrofe rapresentade dal atac american.
Cuant che a rivin i elicotars, invezit des senis di panic di une masse indistinte, il regjist al rapresente la resistence di une comunitât organizade. L’atac al rive di matine, propri intant che su la place une mestre e je daûr a dâ dongje i fruts di puartâ a scuele.
E je une sene di vite “normâl”, fermade dal irompi di une vueriliere armade di kalashnikov che e berle ordins. Di presse la mestre e met in rie i fruts e ju condûs intal ripâr antiaeri.
Ator ator i contadins a lassin i cjamps e a spessein a cjapâ sù lis armis, a condusi lis bestiis al ripâr, a socori i prins ferîts.
Viodût dal alt, dal elicotar dal colonel Kilgore, il vilaç al somee colât intal caos. Dome cuant che un prin elicotar al ven colpît di un vecjo toc di cuintriaerie, i marines si scambiin une cjalade perplesse, spauride.
Clarementri, la disparitât di mieçs e je masse grande e ben svelts i elicotars a rivin inte place de vile dulà che pôc prime si jerin dâts dongje i fruts. Une fantate vietnamite si svicine cuntun di chei cjapiei tipics di paie, e dîs alc a une altre femine dal puest, che di bot si slontane, e dopo e bute il cjapiel dentri dal elicotar.
E je une bombe.
Intant che l’elicotar al sclope, il colonel Kilgore al pues dome comentâ dal alt Fucking savages! (Maladets salvadis!).
Un cine sul taramot dal Mai 1976 al varès di rapresentâ cussì la int furlane. No tant che une masse in prede al panic e no tant che comparsis passivis in spiete di jessi salvadis dal eroi di turni, ma tant che une comunitât che e sa fâ front comun cuintri lis catastrofis. Al bisugne jessi clârs: nol è che no sedin stâts episodis di panic, di disperazion, di shock. Ma analizant lis robis intal complès, si note cemût che i mecanisims di reazion coletive a vedin assorbît lis reazions individualistichis, cemût che la capacitât di auto organizâsi dal bas e vedi cjapade la volte sui istints dal gjenar “ognidun par se”. Passâts i atims di straviament vivûts su la onde de adrenaline plui pure, la int e à scomençât a cjalâsi ator e e à cjatât un mont in , cun maseriis dulà che prime a esistevin cjasis. Ma tal mieç di chestis maseriis e à viodût musis cognossudis, e à ricognossût leams di clans, di vicinie. Scoltant lis contis di chei moments, une peraule che a torne fûr dispès e je “spontani”. Al è stât “spontani” judâsi, “spontani” scambiâsi mangjative e aghe, “spontani” condividi lis pocjis risorsis disponibilis par fâsi un ripâr. Ma o vin dite la volte passade ce che al vûl dî “spontani”.
Il stât par cierts dîs al è colassât. Vint pierdût dutis lis sôs struturis informativis e logjistichis, tant che lis stazions di polizie e ogni altri contat sul puest, si à cjatât vuarp e mutilât. L’esercit al jere imobilizât intes casermis distrutis e fintremai lis notiziis a son rivadis ai centris di podê in ritart e dome in graciis de organizazion orizontâl dai radioamadôrs. Cui che al è rivât in Friûl par capî ce che al jere sucedût, al à cjalât la tiere taramotade e, tant che Kilgore dal elicotar, al à viodût int cori ator cjapade dal caos.
Ma jù tra i rudinaçs, prime ancjemò che e finìs chê prime lungje gnot, la int dai borcs si jere invezit za organizade, al veve strent za lis maiis de rêt che ju tignive unîts e e jere pronte a recitâ di protagonist, refudant il rûl di comparse sul fonts. In chê gnot, la int dai borcs si à cjapât il rûl dal eroi, ancje se nol mancjarà cui, dal alt e di difûr, al fasarà plui o mancul il stes coment dal colonel Kilgore: Fucking savages! ❚
✒ Igor Londero – Autôr di «Pa sopravivence, no pa l’anarchie» Forme di autogestione
nel Friuli terremotato: l’esperienza della tendopoli di Godo (Gemona del Friuli)
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Cumò e je propit ore di Suns Europe. Lis datis a son chês definitivis e il program ancje, che al met dongje tancj events une vore interessants. Si pues tacâ pardabon a fâ il cont par ledrôs, in spiete che al rivi il prin di Dicembar cuant che a cuatri e mieze dopo di misdì e sarà la scree uficiâl de seconde edizion dal Festival european des arts performativis tes lenghis minoritariis che al è stât fat pe prime volte un an indaûr. Udin e Friûl si preparin par tornâ a jessi il cûr de Europe de diversitât linguistiche e de creativitât e par jemplâsi di musiche, di imagjins, di peraulis. In struc: par jemplâsi di Suns e di Europe, di Suns Europe!
Pal 2016 la kermesse, metude adun cul jutori de ARLeF, cul coordenament di Radio Onde Furlane e cu la colaborazion di une schirie di sogjets e istituzions dal Friûl e dal rest de Europe, e presente sei tancj elements di continuitât cun chê dal an passât, sei ancje cualchi novitât une vore significative. Al è il câs des «coordenadis spazitemporâls» de manifestazion, che tal 2015 e jere sparniçade ator pe Patrie vie par trê setemanis, intant che par chest an e sarà dute concentrade tai prins trê dîs di Dicembar, a Udin e lì dal Teatri Giovanni da Udine, là che te sô prime edizion e jere stade fate dome la serade finâl de sezion dedicade ae musiche.
Tal «Teatron» che si cjate insom dal Borc di Trep al sarà spazi pai incuintris cui autôrs, pes proiezions di films e videos, pes leturis, pes esibizions e pai concierts. In continuitât cu la prime edizion e sarà la atenzion viers di diviers espressions de creativitât tes lenghis des minorancis e des nazions cence stât: la scriture, tra poesie, narative e teatri; la produzion audiovisive, tra cine, tv e web, oparis di finzion e documentaris; la musiche.
E sarà la ocasion, par esempli, di cognossi di dongje Xavi Sarrià, scritôr e musicist di Valencia, autôr di doi romançs e vôs e ghitare dai Obrint Pas, un dai grups miôr dai Paîs Catalans. Si podarà viodi cines par gaelic irlandês, par inuit e par basc e cognossi lis vôs e i viers di poetis de Galizie ae Ocitanie. E si scoltarà ancje un grum di musiche dal vîf, in linie cu la tradizion inviade ancjemò tal 2009, cuant che al nasseve Suns (e vonde), Festival de cjançon tes lenghis des minorancis de Europe alpine e mediteranie.
Al avîs di partecipazion, metût in rêt ai prins di Setembar, a àn rispuindût in tantonons. Dome pe musiche a son stâts sù par jù cincuante di lôr, tra grups e soliscj, in rapresentance di vincjesiet comunitâts linguistichis. Di dutis chês propuestis a son stadis selezionadis siet, che a saran protagonistis de serade finâl dai 3 di Dicembar e dai concierts che si fasaran vie pai trê dîs dal festival. Si va di Veronika Usholik, cjantante che e rive de lontane Chucokta (Russie) ai rockers bretons Brieg Guerveno, dai Steso des isulis Faer Oer ai galizians Familia Caamagno, dai rappers irlandês Imlé ae cjantante frisone Norma e al performer de Chakassie (Russie) Gurude. Si zontaran ancjemò altris trê di lôr, daûr dai risultâts di Suns Ladinia (viôt il box inte pagjine).
Il program in detai e dutis lis informazion che a coventin si cjatin in rêt ae direzion www.sunseurope.com. ❚
✒ Marco Stolfo
____________________________________________
Musiche: di Suns Ladinia a Suns Europe
Pe sezion musicâl, la strade che e puarte a Suns Europe e passe pe Val di Fasse. Ai 19 di Novembar li dal Teatri Navalge di Moena si fasarà Suns Ladinia, la preselezion ‘live’ dai grups e dai soliscj di chê part dal continent european che si cjate tra lis Alps e il Mediterani. Protagoniscj de serade, inmaneade cul coordenament de associazion La Grenz cu la poie des istituzions di chenti, a saran il rapper cjargnel Doro Gjat, il performer sart Arrogalla, il cjantautôr griko Rocco De Santis, la cjantante rumance She York, i rockers ladins Berdon, il lôr paisan Marco Mattia e i ocitans TRIP. ❚(M.S.)
___________________________________________
Il Friûl in vetrine, de leterature al vin
La Europe che si da dongje in Friûl e il Friûl che si fâs viodi e preseâ in Europe. Il festival che ai prins di Dicembar al jemplarà Udin di suns e di siums al sarà ancje une ocasion pe nestre comunitât par mostrâ la sô muse, la sô lenghe e la sô produzion culturâl plui gnove e plui interessante.
Un dai prins events di Suns Europe di chest an al sarà la presentazion dal gnûf libri di Stiefin Morat. Publicât di KappaVu, il so titul al è Kebar Krossé e al è un romanç afro/furlan: cui che al à za let alc di chel test al dîs che al è il degn erêt di Donald dal Tiliment.
Propit lis aventuris di Pidin e Saco, i protagoniscj sfolmenâts di chel libri saltât fûr tal 2000, a saran il cûr di une leture seniche par cure di Teatro Sosta Urbana, che si proviôt par sigûr «performative»: furlane, babeliche e trastolone.
Une altre anteprime furlane e je chê di Friûl Revolution, la serie produsude pe television de bande dai Cjastrons e di Marco D’Agostini, che e conte in maniere comiche e sureâl il Friûl rivoluzionari che al è e che al sarà (forsit…). Il Friûl furlan al sarà sul schermi ancjemò cuntune altre novitât: il prin episiodi di Int/Art, il documentari di Dorino Minigutti che al conte i creatîfs di chenti «under 35».
Te sezion dedicade ae produzion audiovisive al sarà spazi ancje pal Friûl di lenghe slovene, cul cine di Giovanni Chiariot Brez Mej, intant che la pluralitât linguistiche des Alps al Adriatic e de Livence al Timau si mostrarà ancje tai incuintris dedicâts ae poesie.
Cun di plui, dongje dai incuintris tra artiscj, lenghis e lengaçs, Suns Europe e darà spazi ancje a une altre tipicitât, cun trê ocasions par cerçâ i vins furlans e chei ocitans. ❚(M.S.)
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Pordenon simpri plui furlan. Fin ai 19 di Avrîl, il Teatri comunâl «Giuseppe Verdi» al da acet ai lavôrs di un artist – Sandri Di Suald – che cui siei lavôrs al à judât, miôr ancjemò educât, i furlans a cognossi lis lôr lidrîs, a vê plui cussience de lôr storie e culture, de lôr lenghe, de lôr identitât.
Tal foyer dal Teatri, ogni dì des 4 e mieze daspomisdì aes 7 sot sere e intai oraris dai spetacui (jentrade a gratis cun pussibilitât di visitis vuidadis; informazions al numar 0434/247624), si podaran amirâ une sessantine di disens e une cincuantine di libris che a ilustrin la ativitât editoriâl di Di Suald. Un vêr sperimentadôr cun passe cuarante agns di ricercje di schene, contâts cumò te mostre «Di Suald. Contis e pipins di soreli jevât». Ilustrazions tradizionâls, virtuâls, fumets, ma ancje materiâi no publicâts, tant che chei relatîfs al gnûf libri su Benandants e Malandants, li che i vuerîrs dal mît furlan a zuin cu la art moderne e cun chê contemporanie.
Di Suald al lavore tal cjamp de comunicazion e de culture di agnorums. Ancje scritôr, al à vinçût intal 1985 il premi leterari «San Simon» cul romanç Ah! La provincie. Al è l’inventôr di Tarvos, il prin fumut stampât dut par furlan. Tra i siei personaçs a fumuts a son ancje Tzan le Valdotaine, trilengâl e fat pai valdostans, e la suriute Relè. Tra i siei libris o ricuardìn Arrivano i longobardi! e Salvans!. Al à inmaneât cetantis mostris, tant che chê, di grant sucès, su Kandinsky a Vile Manin.❚
✒ Erika Adami
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +